Nuuskommentaar: Fasade van beeldbou-aksie vir Zuma afgeruk | Maroela Media
In die “ou dae” het die vyande van die destydse bedeling graag gesê apartheid kan nie hervorm word nie, net vernietig word. Daarmee is die knaende “mandaat vir hervorming” waarop die regering aanspraak gemaak het, se pogings erg in die wiele gery.
Die SAKP-gedrewe beeldpoetsaksie om van pres. Jacob Zuma ’n presidensiële aanskyn te gee laat ’n mens baie hieraan dink. Alles in die boek word ingespan om te lap en stop aan Zuma se beeld wat wêreldwyd aan flarde lê.
Hierin speel die SAUK-TV ’n enorme rol, soos onder meer geblyk het uit die sensor van die Zuma-uitjouery tydens oud-pres. Nelson Mandela se gedenkdiens in Soweto. Maar dit lyk nie of enige poging goed genoeg is om Zuma presidensieel te laat vertoon nie, hoofsaaklik danksy Zuma se eie bydraes met die tong wat nie perke ken nie.
ŉ Paar syfers toon gou hoekom die Zuma-aanhangers so ’n hoë premie op die TV plaas, en skynbaar min begaan is oor wat die radio, en selfs die SAUK se radiostasies in besprekingsprogramme oor Zuma te sê het. Hierdie syfers is Amerikaanse syfers, en sake in Suid-Afrika sal effe anders daaruit sien.
In ’n vorige Rasmussen-peiling, wat in Oktober verlede jaar bekend gemaak is, het 44% van die Amerikaners verkies om hul politieke nuus via die TV te verkry, terwyl 30% die internet gebruik. In Maart van dieselfde jaar het 59% nog die TV as vernaamste nuusbron beskou, en net 28% het die internet hiervoor ingespan. Te veel kan egter nie van ’n vergelyking gemaak word nie omdat dit appels met pere vergelyk. Tog meld die latere peilings dat die gaping tussen die internet en TV kleiner word.
Net 9% het in die Oktober-peiling aangedui dat hulle hul politieke nuus hoofsaaklik uit koerante en tydskrifte verkry, 7% span die radio hoofsaaklik hiervoor in, en 5% gebruik die sosiale media hiervoor.
Al hoe minder Amerikaners gebruik die TV as vernaamste nuusbron, maar nog minder beskou die nuus as akkuraat. Net 7% van die Amerikaners meen die nuus wat aan hulle opgedis word is absoluut akkuraat, hoewel 60% meen dat daar darem ’n mate van waarheid in die nuus steek. Die Maart-peiling het die persepsie van die betroubaarheid van alle nuus gemeet, en die Oktober-peiling net die persepsie oor die betroubaarheid van politieke nuus.
Die jongste Rasmussen-peiling toon ook dat 38% meen die nuus is die ene kluitjies en kan glad nie as geloofwaardig beskou word nie.
In Suid-Afrika, waar internettoegang nog nie so omvangryk as in die VSA is nie, en boonop nog duur en stadig, sal die TV-aandeel sterker wees en nog ’n rukkie so bly. Ook die koerant- en radio-aandeel sal groter wees, en daarom is dit ook nie vreemd dat die regering die ANC-gesinde Gupta New Age buitenproporsioneel vol advertensies prop nie, en skynbaar ’n stewige beergreep op die Independent-groep gekry het.
Gisteraand met die staatsrede is boonop met spesiale toerusting gesorg dat kommunikasieseine versteur word. Dieselfde aand het Verslaggewers Sonder Grense sy nuutste persvryheidsindeks vrygestel waarop Suid-Afrika se posisie aansienlik verbeter het (en VSG nog heelwat van sy eie geloofwaardigheid ingeboet het), maar ’n mens sidder om te dink wat sou met Suid-Afrika op die indeks gebeur het as die seinversteuring vroeër plaasgevind het en dit nog in die indeks verreken kon word.
Gisteraand was duidelik geoormerk om dié geleentheid te wees waar Zuma as die hoogtepunt van die beeldbou-aksie sy volwaardige hertoetrede as president sou maak, en hy nie meer eintlik net as simboliese staatshoof wêreldwyd rondgeskuif is en toesprake voorgelees het wat vir hom voorberei is nie.
Die strategie het egter die bemarkbaarheid van hul produk, Zuma, erg oorskat en skouspelagtig geboemerang. Elke “skietgee”-stap in die strategie het byna vir seker ŉ katastrofe afgegee, soos sy onlangse Jan van Riebeeck-opmerking.
En dan is daar nog die EFF ook wat weet hoe om duike in die strategie te slaan.
Terwyl suiwer Afrikaans so swaar onder sy eie sprekers kry, kan ’n mens dit maar netsowel so stel: “Zuma kan nie reg gepênnelbeat word nie, hy kan net geraaitof word.”
Hierdie harde realiteit het hom gisteraand hard op die stratege en beeldpoetsers gewreek. Sommer ’n ABC-lessie (waar hulle by oud-pres. Thabo Mbeki ’n blaadjie kon leen) is dat die mense wat so ’n strategie bedryf uiters professioneel en knap moet wees. Dis geen plek waar met ’n imbizo besluit kan word watter kaders die joppie kry nie.
Met die afruk van die fasade was daar buitelandse verteenwoordigers in die parlement teenwoordig. Baie media (geblok of nie) het sake gadegeslaan. Ironies het die sosiale media ’n enorme rol gespeel om die sirkus onder die aandag van die bevolking te bring. Baie Suid-Afrikaners was nie van plan om na die verrigtinge te kyk nie, maar skaars het die sports begin, of van die mense wat wel voor die TV’s gesit het, begin ander met SMS’e en ander vorme van blitskommunikasie in te lig oor wat aan die gebeur is. In kuierplekke en eetplekke het mense voor die TV’s begin saamdrom om in ongeloof te kyk hoe sake ontvou – of liewer – vou.
Danksy nuusmedia soos Reuters en die BBC is die chaos in ’n ommesientjie wêreldwyd versprei. Gelukkig vir Suid-Afrika was die nuus te laat om die koerante van baie lande se saktyd te haal. Buitendien was die oë van die wêreld op die skietstilstand plus bietjie-ooreenkoms wat vir Oekraïne gesluit is. Nogtans het die chaos vanoggend reeds meer as ’n 1.7 miljoen Google-trefslae opgelewer.
En ja, terloops, Zuma het sy staatsrede gelewer. Hy het die bo-perk van 12 000 Ha per boer aangekondig, waarteen georganiseerde landbou en die sakesektor die regering baie dringend gewaarsku het, en die gevaar inhou dat daar op sekere van die droër dele van die land nie meer lewensvatbaar geboer kan word nie, en boonop die gevaar inhou dat banke op ’n streep soos domino’s inmekaar kan stort.
Hy het ook ŉ verbod geplaas op buitelanders om grond te besit, wat buitelandse beleggers nog taaier in die bek sal maak om die land se spartelende ekonomie te hulp te snel.
Hoewel daar nou noodwendig binne die ANC in minstens sommige kringe opnuut besin sal word oor die volhoubaarheid van Zuma se presidentskap en die enorme prys wat die land en sy mense daarvoor betaal, is dit geen uitgemaakte saak dat Zuma se presidensiële dae getel is nie. Dit is amper sekerder dat sy kroonprinses, Baleka Mbete, se presidensiële aspirasies finaal soos haar vervalste rybewys in die stof gebyt het. Die SAKP sal waarskynlik agter Zuma konsolideer, want die kanse dat nog ’n president die ekonomiese werklikhede so sal uitdaag deur buitenproporsioneel baie kommuniste in die kabinet in te sluit, en boonop in hoofsaaklik ekonomiese portefeuljes, is baie skraal.
Ook ander het ingebedde belange in Zuma se voortgesette presidentskap.
Intussen is die sirkustent wat die land moet oorspan nog in China op “back order”.
Ramaphosa is ook nie die antwoord nie, al het hy opdrag gegee dat die Selfone se seine herstel moet word, was hy deel van die Zuma-plot. Jip, en wat maak die markte? O’ja en dan gaan die olieprys komende maand begin styg. So, die buffer van die inflasie teen die Rand/Dollar gaan ook sy dinges sien. Buiten swaar politiese tye vorentoe, gaan ons nog vele beproewinge ekonomies ervaar, ook met die hulp van Zuma se onbesonne rede gisteraand. Dit is nou die helfte van maand twee – Februarie 2015. Die jaar is nog jonk en maand een het ook soos… Lees meer »
Wil Mandela se beeld (agter Zooma op die foto) nie maar vir Zooma met n vuis teen die kop neuk nie?
Maar Herman, Zuma het toe sy toespraak in groot kalmte voltooi – en is staande deur die ANC toegejuig. Waar kom jy daaraan dat sy einde in die ANC naby is? Zuma het gisteraand se “geveg” gewen – dis die EFF en natuurlik die DA wat sleg lyk. En eintlik het “demokrasie” ook gisteraand gewen. Poging van ‘n spul politkieke boewe om parlementere verrigtinge te ontwrig, het misluk – al moes hardhandigheid gebruik word om hulle uit die saal te verwyder. Die DA het toe sommer vanself gevlug! En volgende week sal LPs kans kry om Zuma behoorlik aan te… Lees meer »
Goeie skrywe, dankie Herman maar ek moet – teen wil en dank – hier saam met Jakoos stem. ‘Prime Evil’ is nie weg te wens nie en gaan hy nog lank met ons wees – solank sy gesondheid hou.
Die geskiedenis van Kolonialisme is opgeteken. Die geskiedenis van Apartheid is opgeteken. Dan is dit reg so dat die ANC ook die geskiedenis skryf, waarvan die toekoms en soos hulle aangaan deel van die geskiedenis raak. Dan kan hulle sien hoe hulle die land en hul eie mense versaak het. Die huidige regering sien hulle as die verlossers, maar sal analiste na die Zuma-era nie die polities-korrekte pad volg nie en die kind by sy naam noem. Die kwaad wat die ANC regering die land berokken het, sal dan in geskiedenislesse aan mense voorgehou word van ‘n voorbeeld hoe dit… Lees meer »